**מדריך נגישות במכשירים חכמים Ipad ו- Iphone**

המדריך מעודכן למערכות הפעלה IOS 18.6  
חברת Accessmind מתמחה בתחום הנגישות לעיוורים וללקויי ראיה, ולאור הניסיון העשיר בתחום, החברה מספקת הדרכות והתאמות בתחום הנגישות למכשירים אלו.

בעת הפעלת תכונות הנגישות ב־iPhone ו/או ב־iPad כמו Voiceover או הגדלה, משתנה באופן מהותי את אופן האינטראקציה של המשתמש עם המכשיר. לכן, חשוב שהמשתמש יכיר את חוקיות מחוות המגע (Gestures) הדרושות להפעלת המכשיר בצורה יעילה.

## הבהרות

1. לפני כל טיפול או שינוי כלשהו בiPhone או ipad, חובה על המשתמש לוודא את נכונות Apple ID  והסיסמה שהוגדרו במכשיר.  
   יש לבצע את הבדיקה במחשב באמצעות כניסה לאתר אפל https://appleid.apple.com ולבדוק את תקינות המכשיר וההגדרות, מומלץ לקרוא את שאלות ותשובות המופיעות בהמשך.  
   כמו כן, מומלץ לבדוק את גרסת מערכת ההפעלה, ולעדכן אותה במידת הצורך, לבדיקת הגרסה ולעדכן אותה יש לנווט בטלפון לתפריט **הגדרות, כללי, עדכוני תוכנה, נכון לחודש יולי 2025 הגרסה היא: 18.5**
2. המדריך מתמקד בתפעול מכשירים חכמים של Apple ובפרט אייפונים בשימוש עם Voiceover, המדריך אינו עוסק בהיבטים טכניים כמו הגדרות המערכת או פתרון תקלות ואינו מהווה תחליף למסמכי ההסבר הרשמיים של היצרן, אלא משמש כתמצית ממוקדת לתפעול של voiceover.   
   למידע מקיף ומעודכן, מומלץ לעיין במדריכים הרשמיים באתר Apple.

## מושגים שמתייחסים לנגיעות במסך

המונח "מחוות" מתייחס לפעולות שמתבצעות באמצעות נגיעה במסך. באופן כללי הנגיעות במסך מחולקות לשני סוגים, מחוות נקישה, ומחוות הזזה של אצבע אחת או יותר על גבי מסך המכשיר.

* - Taps נקישות, מהירות עם אצבע אחת או יותר על גבי המסך.
* Flick או Slide - ליטוף מהיר או החלקה, באצבע אחת או יותר על גבי המסך.
* - Rotate חוגה, הנחת האגודל והאצבע המורה על גבי המסך וביצוע תנועת סיבוב בדומה לסיבוב בורר עוצמת קול ברמקול. ניתן לסובב עם כיוון השעון או נגד כיוון השעון.
* - Pinch צביטה, הנחת האגודל והאצבע המורה על גבי המסך וביצוע תנועת צביטה או ביצועה תנועה הפוכה לתנועת הצביטה.

## מחוות ניווט והקלדה

### מספר שיטות ניווט

1. **החלקה** (Slide) - נגיעה רציפה עם אצבע אחת על גבי המסך ללא הרמתה, תוך החלקת האצבע לכיוונים שונים והגעה לאובייקט הרצוי על ידי שמיעת שמו מתחת לאצבע.
2. **ליטוף מהיר** (Flick) - הזזת האצבע במהירות מצד ימין לצד שמאל, המיקוד יעבור בכל פעם לאובייקט הבא, מחלקו העליון של התצוגה עד לסופו, הזזה משמאל לימין, המיקוד יחזור לאובייקט הקודם עד לחלקו העליון של התצוגה.
3. הנחת אצבע יחידה על גבי המסך וגרירתה לכיוונים שונים וברגע שמעוניינים להפעיל פריט מסוים יש לבצע שתי נקישות בעצבה אחת, אפשרות נוספת, השארת אצבע על האובייקט הרצוי ונגיעה עם אצבע נוספת במקום אחר במסך.

### מספר שיטות הקלדה

1. **הקלדה רגילה:**  
   נגיעה במסך ושמיעת התו, נקישה פעמיים תציב את התו בשדה העריכה. למעבר לתו אחר במקלדת ניתן לבצע ליטוף מהיר ימינה או שמאלה, כך נעבור אות אחר אות לפי הסדר במקלדת הווירטואלית.
2. **הקלדה במגע:**  
   נגיעה במסך וחיפוש אחר התו המבוקש ללא הרמת האצבע מהמסך, הרמת האצבע מהמסך תגרום להצבת התו שבמיקוד בשדה העריכה.  
   יש לקרוא את סעיף מצב הקלדה בפרק החוגה.

## פעולות על צלמיות במסך

לפני ביצוע סעיפים אלו, יש ללמוד את המחוות במסך המכשיר בהמשך.

### שינוי מיקומי צלמיות במסך הבית

#### הזזת צלמית/יישום

למצב עריכה פעל באופן הבא:

1. ראשית ניכנס למצב עריכה
   1. **הדרך הראשונה**  
      יש לגעת בצלמית של אפליקציה מסוימת.  
      יש לבצע Flick למעלה או למטה עם אצבע אחת עד לשמיעת **מצב עריכה** ואז להקיש פעמיים באצבע אחת. הטלפון יכריז **העריכה החלה.**
   2. **הדרך השנייה**יש לגעת בצלמית של אפליקציה מסוימת ואז להקיש פעמיים באצבע אחת כאשר בפעם השנייה יש להשאיר את האצבע על המסך עד לשמיעת **צליל שמעיד על פתיחת תפריט.** בתפריט יש לנווט שמאלה עד לפריט עריכת מסך הבית ולבצע קליק פעמיים.
2. לאחר בחירת **מצב עריכה** יש להקיש פעמיים באצבע אחת להתחלת העריכה (תישמע הודעה: העריכה החלה).
3. יש לגעת פעם אחת עם אצבע אחת ביישום שאותו נרצה לגרור או למחוק.
4. בצע ליטוף מהיר למטה או למעלה עד לשמיעת ההודעה גרור את "שם היישום".  
   לגרירת יישום יחיד, הקש פעמיים באצבע אחת להכנת היישום לגרירה.  
   לגרירת מספר יישומים, יש לגעת ביישום הנוסף שברצונך לגרור, ולאחר מכן בצע ליטוף מהיר למטה או למעלה עד לשמיעת ההודעה הוסף לפעולת הגרירה.   
   הקש פעמיים באצבע אחת.
5. גע במיקום החדש שאליו תרצה להעביר את היישום ובצע ליטוף מהיר למעלה או למטה.
6. בחר בפעולה הרצויה, לדוגמה, הנח את היישום לפני, אחרי או צור תיקיה חדשה. שים לב, ניתן ליצור תיקייה שבה ימצאו שני היישומים הקיים והחדש.
7. הקש פעמיים באצבע אחת על מנת לסיים את הפעולה.

ליציאה **ממצב העריכה** וסיום, יש לבצע את המחווה שמחליפה את כפתור הבית, החלקה מהמסגרת התחתונה שבתחתית המכשיר כלפי מעלה עד לשמיעה של 2 נקישות. לבעלי מקש בית, יש ללחוץ פעם אחת על מקש זה. תשמע ההודעה **העריכה הסתיימה.**

#### הוצאת יישום / צלמית מתיקייה

1. פתח את **התיקייה** שבה נמצא היישום.
2. יש לגעת **ביישום**.
3. בצע **ליטוף מהיר** באצבע אחת מלמעלה כלפי מטה או להיפך על מנת להגיע **למצב עריכה והקש פעמיים באצבע אחת**. (תישמע הודעה: **העריכה החלה**).
4. גע ביישום אותו תרצה **להוציא** מהתיקייה. (תישמע הודעה: "שם היישום" **עורך**)
5. בצע **ליטוף מהיר** **באצבע אחת מלמעלה כלפי מטה**עד לשמיעת ההודעה**סגור את התיקייה ו**הקש **פעמיים עם אצבע אחת** לסגירת התיקייה.
6. גע ב**מיקום החדש** שאליו תרצה להעביר את היישום ובצע **ליטוף מהיר למעלה או למטה.**
7. בחר בפעולה הרצויה, לדוגמה, **הנח את היישום לפני, אחרי ו**הקש **פעמיים עם אצבע אחת** לסיום הפעולה.
8. יש לצאת מ**מצב העריכה וסיום,** יש לבצע את המחווה שמחליפה את **כפתור הבית,** החלקה ממסגרת התחתונה שבתחתית המכשיר כלפי מעלה עד לשמיעה של 2 נקישות. לבעלי מקש בית, יש ללחוץ פעם אחת על מקש זה. תשמע ההודעה **העריכה הסתיימה.**

## מחוות כלליות במסך

### מחוות באצבע אחת

נגיעה באצבע אחת, מקריא את האובייקט שבמיקוד.  
שתי נקישות באצבע אחת, הפעלת אובייקט שנמצא במיקוד.  
ליטוף מהיר מימין לשמאל באצבע אחת, עבור לאובייקט הבא.  
ליטוף מהיר משמאל ימין באצבע אחת, עבור לאובייקט הקודם.  
**מחווה מתקדמת,** נקישה פעמיים באצבע אחת, החזקה וגרירה, העברת סמל בדף הבית ממקום למקום.

### מחוות בשתי אצבעות

החלקה מלמעלה למטה עם שתי אצבעות, קרא מסך מהסמן כלפי מטה.  
החלקה מלמטה למעלה עם שתי אצבעות, קרא את כל המסך.  
נקישה אחת עם שתי אצבעות, הפסק את הקראת המסך.  
שתי נקישות עם שתי אצבעות, מענה או ניתוק שיחה ואו הפעלה, או עצירת מוסיקה.  
**מחווה מתקדמת**, הזזה מהירה ימינה ומיד שמאלה בדומה לציור האות האנגלית Z תחזיר אותנו אל המסך הקודם.

**הערה:** רק ביישומים של חברת Apple או כאלה העושים שימוש סטנדרטי בכפתור "**הקודם**", המצוי בדרך כלל בראש כל מסך בצד ימין.

**מחווה מתקדמת**, נקישה פעמיים בשתי אצבעות, החזקה עד להשמעת שלושה צלילים, הוספה, שינוי תווית.  
**מחווה מתקדמת**, שלוש נקישות עם שתי אצבעות, מפעיל את בורר הפריטים.

### מחוות בשלוש אצבעות

ליטוף משמאל לימין עם שלוש אצבעות, מעבר לעמוד הבא.

ליטוף מימין לשמאל עם שלוש אצבעות, מעבר לעמוד הקודם.

הערה: העמוד הראשי, הוא עמוד מספר אחד.

נקישה אחת עם שלוש אצבעות מציינת את המיקום היחסי של הפריט האחרון שהיה במיקוד.

**שימו לב** לשתי המחוות הבאות. בדרך כלל אם ניתקל בבעיה שהטלפון אינו מדבר ורק משמיע תקתוקים, או שהמסך מוחשך, אחת מהמחוות הבאות או שתיהן תפתור את הבעיה.

שתי נקישות עם שלוש אצבעות - דיבור מבוטל או מופעל.  
שלוש נקישות עם שלוש אצבעות - הפעלה או ביטול ווילון מסך.  
ארבע נקישות בשלוש אצבעות, העתקת המשפט האחרון שנאמר אל הזיכרון הזמני, שנקרא גם לוח העריכה.

ליטוף מלמעלה כלפי מטה עם שלוש אצבעות כשהמיקוד נמצא על אחד מהסמלים של דפי הבית (לא ב- **Dock**) - חיפוש באייפון (נקרא גם **Spotlight**).

כשהמיקוד ברשימה, ליטוף מלמעלה כלפי מטה או להיפך עם שלוש אצבעות - גלגול רשימה כלפי מטה או מעלה.  
כשהמיקוד בעמוד 1 מתוך x, ליטוף מימין לשמאל עם שלוש אצבעות, מעביר את המיקוד לחלון, שנקרא הווידג'יטים. בחלון זה, ליטוף מהיר מימין לשמאל באצבע אחת, יעבור אל הווידג'יט הבא, והפוך אל הקודם.

בנוסף, **Widgets** מאפשר הצצה מהירה למידע רלוונטי מהיישומים המועדפים על המשתמש, כל יישום שתומך בתכונה זו מאפשר הוספת תכונות נבחרות למסך זה. כמו-כן, ניתן לשנות את סדר הופעת היישומים. לדוגמה: אירועים מלוח השנה, הצעות יישומים של Siri, ועוד.

**שימו לב**, ניתן לגלול את עמודי הווידג'יטים בעזרת 3 אצבעות מלמטה כלפי מעלה ולהיפך. על מנת לערוך את הווידג'יטים, יש לפעול בדומה לעריכת יישומים על מסכי הבית.   
כדאי לדעת, הוספת ווידג'יטים תתאפשר רק במידה ומפתח/תכנת האפליקציה כלל את האפשרות הזאת.

### מחוות בארבע אצבעות

הקשה בודדת בארבע אצבעות בקרבת ראש המסך, עבור אל הפריט הראשון.  
הקשה בודדת בארבע אצבעות בקרבת תחתית המסך, עבור אל הפריט האחרון.  
החלק ימינה בארבע אצבעות, עבור אל היישום הקודם שפתוח,

החלק שמאלה בארבע אצבעות, עבור אל היישום הבא שפתוח

(בהנחה וקיים כזה).  
שתי נקישות עם ארבע אצבעות, הפעלת הפסקת שירותי עזרה.

### מחוות בחלונות ספציפיים

המחוות הבאות יתבצעו אך ורק כשהמיקוד נמצא בחלון שמצוין:

* סגירת יישום בחלון מחליף היישומים, כשהיישום במיקוד, ליטוף מלמטה כלפי מעלה עם שלוש אצבעות.
* מעבר ל **Dock** ממסך ראשי וחזרה, כשהחוגה נמצאת על מכולות, ליטוף מהיר מלמעלה כלפי מטה באצבע אחת. לחזרה לאייקונים בצע ליטוף מהיר מלמטה כלפי מעלה באצבע אחת.

## מכשירים ללא כפתור הבית, החל מדגמי iPhone XR

במכשירים אלו חברת Apple לא כללה את כפתור הבית, נציין מספר מחוות שמחליפות את הפעולות של כפתור הבית.

### התמקדות במסך הבית

יש לגעת במסגרת התחתונה של מכשיר ה iPhone עם אצבע אחת ובצע ליטוף איטי כלפי מעלה עד לחצי גובה מהמסך ולהרים את האצבע מהמסך מיד, ישמעו שתי נקישות.

### פתיחת מחליף היישומים

יש לגעת במסגרת התחתונה של מכשיר ה iPhone עם אצבע אחת ליטוף איטי כלפי מעלה עד לחלקו העליון של המכשיר ולהרים את האצבע מהמסך מיד, ישמעו שלוש נקישות.

### הצגת מרכז הבקרה

מרכז הבקרה שולט על משימות של הפעלה וכיבוי של תכונות חשובות כמו, רשת אלחוטית, רשת ,Bluetooth, פנס, מצב טיסה, נעילת סיבוב תצוגה, ופקדי מדיה ועוד. ניתן להוסיף ולהסיר תכונות דרך פתיחת מרכז הבקרה, נגיעה למעלה בצד ימין על הכפתור "הוספת פקדים".  
לפתיחת מרכז הבקרה: יש לגעת במסגרת העליונה של מכשיר ה iPhone עם אצבע אחת ובצע ליטוף איטי כלפי מטה עד לחצי גובה מהמסך ולהרים את האצבע מהמסך מיד, ישמעו שתי נקישות.

### פתיחת מרכז העדכונים

עבור למסך הבית או הנעילה  
יש לגעת במסגרת העליונה של מכשיר ה iPhone עם אצבע אחת ובצע ליטוף איטי כלפי מטה עד לשמיעת שלוש נקישות ולהרים את האצבע מהמסך מיד.

### הפעלה וכיבוי של VOICEOVER

יש ללחוץ שלוש פעמים על כפתור ההפעלה הממוקם בדופן ימין שבחלקו העליון של המכשיר.

## כיבוי כללי לטלפון

ישנן מספר דרכים:

דרך ראשונה:

לחץ ושחרר את כפתור **עוצמת השמע למעלה** (צד שמאל), לחץ ושחרר את כפתור **עוצמת השמע למטה** (צד שמאל), לחץ והחזק את כפתור **הכיבוי** שבצד ימין.  
בחלק העליון במסך, תופיע האפשרות **החלק כדי לכבות**, יש להגיע לאפשרות זו עם ליטוף מהיר ימינה או בעזרת חקירה ולהקיש פעמיים באצבע אחת על אפשרות זו כדי לכבות את המכשיר.  
אפשרות ביטול נמצאת בחלקו התחתון של המסך.  
דרך שניה:

ניתן לכבות את הטלפון דרך תפריט ה**הגדרות**, **כללי**, **כיבוי**  
בחלק העליון במסך, תופיע האפשרות **החלק כדי לכבות**, יש להגיע לאפשרות זו עם ליטוף מהיר ימינה או בעזרת חקירה ולהקיש פעמיים באצבע אחת על אפשרות זו כדי לכבות את המכשיר.

דרך שלישית: בעזרת Siri:

יש לומר את המשפט: "תכבי את הטלפון",Siri תשאל עם לכבות, יש לענות, כן.

**שימוש ב- Siri**

Siri הינה אפליקציה מובנית של Apple, העוזרת הקולית האישית שיכולה לעזור למשתמש כתוספת לשימוש מחוות המגע. לצורך השימוש ב- Siri על משתמש לוודא תחילה שתכונה זו מופעלת, ומוגדרת לעבודה בשפה הרצויה, באזורינו, ברוב המקרים השפה הינה עברית.

**הפעלת Siri**

לחץ על **הגדרות**, **Siri**, העבר את כפתור Siri למצב **פעיל**, בטלפונים 15 Pro, Pro Max, והחדשים יותר, השם נקרא Apple Intelligence ו-Siri.   
ניתן להפעיל גם את האפשרות "**אפשר את היי Siri**", שמאפשרת הפעלה של Siri ללא נגיעה בכפתורים של המכשיר.

האפשרות ממוקמת בהגדרות Siri ב-דיבור עם Siri שם יש לבחור ב-:היי Siri".   
באפשרות, **שפה**, חשוב לבחור בשפה **העברית**.

### שימוש ב- Siri

**הפעלת Siri בלחיצה על כפתורים,**  
לחץ והחזק את כפתור ההפעלה הממוקם בדופן ימין שבחלקו העליון של המכשיר עד שתרגיש 2 נקישות, אמור את בקשתך.  
על מנת להשתמש ב- Siri על המשתמש לדבר נכון וברור (דוגמאות בהמשך) כך ש- Siri תזהה את הבקשה ותוכל לתת מענה רלוונטי.

לבקשת ביצוע משימה מ- **Siri** פעל באופן הבא:

לחץ והחזק את כפתור הצד עד שתרגיש 2 נקישות.  
אמור את בקשתך, לדוגמה,  
**משתמש:** מה השעה?, ושחרר את אחיזתך מכפתור הצד.  
**Siri:** תכריז על השעה הנוכחית במקום בו הינך נמצא.  
לאחר התשובה של **Siri**, יוצג המסך שלה שבחלקו העליון מוצגת התוצאה ומתחתיה מוצגת תשובת **Siri**, כשבחלק התחתון מוצג ציור של **אנימציה** המאפשר הקשה פעמיים לבקשה חדשה מ- **Siri**. כל עוד לא נצא מהמסך של Siri האנימציה תישאר מוצגת.  
במידה ובוצעה לחיצה אחת על כפתור הצד המיקוד יחזור לחלון בו היינו לפני הלחיצה.

### פקודות קוליות עבור Siri

מכיוון ש- **Siri** הינה מערכת המתבססת על אלגוריתם תוכנה לזיהוי דיבור, עדיין יכולות להופיע טעויות בזיהוי בקשת המשתמש. הטעויות יכולות לבוא לידי ביטוי בחיוג לאיש קשר לא נכון, שליחת טקסט עם טעויות ועוד.

**חשוב לדעת,**

* Siri תפעל רק כשקיים חיבור לרשת האינטרנט.
* יכולות להופיע בעיות בתפעול Siri עקב חסימות של מפעילי הסלולר השונים.

### פקודות לחיוג

תחייגי ל- XX-XXXXXXX, (מספר טלפון שכולל איזור חיוג).  
תחייגי לנמען אשר מופיע באנשי הקשר במכשיר.  
תחזרי לשיחה אחרונה.  
הציגי שיחות שלא נענו.

### פקודות לפתיחת אפליקציות

תפתחי טלפון  
תפתחי WhatsApp

### פקודות מיתוג

פקודות המאפשרות שינוי מצב פעיל / כבוי.

תפעילי BlueTooth או Voice Over  
תפעילי מצב טיסה  
תכבי אינטרנט אלחוטי

### פקודות להודעות

להלן דוגמת שיחה/בקשה מ Siri לשלוח הודעת טקסט:

***משתמש:*** תשלחי הודעה.  
***Siri:*** למי לשלוח את ההודעה?.  
***משתמש:*** ניתן לומר את מספר הטלפון או את שם איש הקשר.  
***Siri:*** מה לכתוב בהודעה.  
***משתמש:*** מכתיב את הודעתו ושותק ל 3 שניות.  
***Siri:*** מקריאה את הטקסט שהמשתמש הכתיב, ובסיום שואלת, האם לשלוח הודעה זו?.  
***משתמש:*** כן או לא.

ניתן לענות תשובות נוספות כמו:

המילה **לשנות**, והמשתמש מתבקש להכתיב את תוכן ההודעה מחדש.  
המילה **להוסיף**, והמשתמש מתבקש להוסיף טקסט בסוף ההודעה.

### פקודות ליישומי צד שלישי

***משתמש:***תשלחי הודעת WhatsApp  
***Siri:*** למי לשלוח?  
***משתמש:*** פלוני אלמוני.

**הערה:** אמור רק את **שם איש הקשר** כפי שמופיע ברשימת אנשי הקשר ולא את מספרו.

***Siri:*** מה לכתוב  
***משתמש:*** מחר אפגוש אותך בבוקר בשעה 8.  
***Siri:*** הנה ההודעה ל- פלוני אלמוני ומקריאה אותה.  
***Siri:***שואלת, לשלוח?  
***משתמש:*** כן או לא.  
***Siri:*** ההודעה נשלחה.

## החוגה

לבחירת פריט בחוגה הנח את האגודל והאצבע המורה על גבי המסך בצע תנועת סיבוב בדומה לסיבוב **בורר** עוצמת קול ברמקול. ניתן לסובב עם כיוון השעון או נגד כיוון השעון.

ליטוף מהיר מלמעלה למטה או מלמטה למעלה באצבע אחת, כשהחוגה מכוונת על הפריטים הבאים:

**תווים -** הקרא תו הבא או הקרא תו קודם.  
**מילים -** הקרא מילה הבאה או הקרא מילה קודמת.  
**שורות -** הקרא שורה הבאה או הקרא שורה קודמת.  
**קצב הקראה -** הקטנת הקצב או הגברת הקצב.  
**מכולות -** מעבר בין אזורים במסך לדוגמה, שורת מצב, מסך הבית, Dock.  
**כותרות -** הקרא כותרת הבאה או הקרא כותרת קודמת.  
**קישורים -** הקרא קישור הבא או הקרא קישור קודם.

**עריכה**,  
ליטוף מהיר מלמעלה למטה באצבע אחת לפעולות שונות:

**בחר** - לבחירת הטקסט הקש פעמיים באצבע אחת.  
**הדבק** - להדבקת הטקסט הקש פעמיים באצבע אחת.  
**בחר הכל** - לבחירת כל הטקסט הקש פעמיים באצבע אחת.  
**הגדר** - הצגת פרושים או תרגום.  
**גזור** - לגזירת הטקסט הקש פעמיים באצבע אחת.

**מצב הקלדה**,  
ליטוף מהיר מלמעלה למטה באצבע אחת לאפשרויות ההקלדה השונות:

**הקלדה במגע** - הנחת אצבע במקלדת, שמיעת התו, הרמת האצבע להצבת התו.  
**הקלדה במגע ישיר** - הנחת האצבע במקלדת, שמיעת התו, הקשה פעם אחת עם אצבע נוספת כשהאצבע השנייה עדיין נוגעת בתו, להצבת התו.  
**הקלדה רגילה** - הנחת האצבע במקלדת, שמיעת התו, הרמת האצבע, הקשה פעמיים להצבת התו.

**בחירת מלל,**

ליטוף מהיר מלמעלה למטה באצבע אחת, ניתן לעבור בין האפשרויות: בחירת **תו**, **מילה**, **שורה**.  
לדוגמה: במידה ונבחרה **מילה**, אזי כל ליטוף ימינה או שמאלה תיבחר את המילה קודמת או מילה הבאה.

**כדאי לדעת**, במידה ואין את הפריט של "**בחירת מלל**", יש לסמן אותו בתפריט **הגדרות**, **נגישות**, **Voice Over**, **חוגה**, פריטים בחוגה.

שם יש לסמן את "בכירת מלל".

## חיבור התקני Bluetooth

### חיבור וצימוד המקלדת ב Bluetooth

פעל באופן הבא:

הפעל את אפשרות **Bluetooth** במכשיר ה- iPhone. תפריט **הגדרות**, **Bluetooth**.  
הפעל את המקלדת. במידה ופעולה זו ראשונית, ולא התבצע צימוד קודם לכן, תופיע השורה המתארת את סוג המקלדת ב**רשימת התקנים אחרים.**  
בחר את שורה זו והמתן להופעת חלון בקשת קישור הכולל **קוד לצימוד** עם המקלדת, הקלד את **הספרות במקלדת** ולחץ על **enter**.  
במידה ושורה זו אינה מופיעה, וודא שהמקלדת פועלת.  
במידה והצימוד **צלח**, תופיע השורה המתארת את סוג המקלדת עם המילה **מחובר**.  
**שים לב,** בכל הפעלה של המקלדת, יתבצע חיבור אוטומטי לאייפון האחרון שאליו הוצמדה. במידה והחיבור נכשל ואו בוצעה התנתקות מסיבה כלשהי, יש ללחוץ לחיצה קצרה על לחצן **הפעלה / כיבוי**.

לניתוק המקלדת מהאייפון הנוכחי, כבה את אפשרות ה Bluetooth באייפון או כבה את המקלדת.  
לניתוק המקלדת מהאייפון **לחלוטין**, היכנס לתפריט **הגדרות**, **Bluetooth**, **פרטים נוספים** (שם המקלדת), נווט לשורה **שכח התקן זה** ולחץ שוב על השורה **שכח התקן זה לאישור**.

### חיבור וצימוד צג ברייל

הפעל את אפשרות Bluetooth במכשיר האייפון. תפריט הגדרות Bluetooth.  
נווט אל **הגדרות**, **נגישות Voice Over**, **ברייל**.  
וודא הגדרות הבאות:

* פלט צג ברייל 8 נקודות.
* קלט צג ברייל 6 נקודות, אפשר גם 8 נקודות.  
  נווט לרשימת גילוי צגי הברייל, תחת הנושא **בחר צג ברייל**, לדוגמה, בצגי ברייל פוקוס, תופיע השורה **Focus 40 BT** לא מקושר.
* הקש פעמיים על שם צג הברייל והמתן מספר שניות להופעת חלון באייפון הכולל תיבת עריכה להקלדת הצימוד.
* הקלד את קוד הצימוד, (בצג ברייל פוקוס 0000).

## תפעול מקלדת חיצונית

התפעול מתייחס למקלדת מקורית של Apple, אך דומה למקלדות אחרות.  
בעבודה עם מקלדת חשוב להבין כי לתפעולה ישנם שני מצבים, **מצב ניווט** ו**מצב הקלדה**.  
להחלפה בין שני המצבים, לחץ בו זמנית על החצים **ימינה ושמאלה** ושחרר, תשמע ההודעה ניווט מהיר **פעיל** או **כבוי**.  
לתפעול נרחב עיין בקישור הסבר נרחב בעברית שבסוף חוברת זו.

להפעלת האובייקט שנמצא במיקוד, לחץ בו זמנית על החצים למעלה ומטה ושחרר.  
להחלפת שפת הקלדה לחץ **Command+רווח**.  
מעבר לעמוד הבית לחץ **VO+H**

### הקלדת טקסט

פעל באופן הבא:  
נווט וכנס לישומון **פתקים** בעזרת החיצים.  
נווט והפעל פתק חדש.  
בטל את מצב ניווט מהיר.  
הקלד טקסט.  
חזור לניווט מהיר.

### החוגה עם המקלדת

לסיבוב **החוגה** לפריט הבא לחץ והחזק את מקש חץ למעלה ולחץ חץ ימינה לאובייקט הבא או חץ שמאלה לאובייקט הקודם.

### תפעול עם מקלדת צג הברייל

באופן כללי, הפעלת הטלפון תתבצע ישירות על גבי צג האייפון או מצג הברייל, בשני המקרים החיווי יראה מיד על צג הברייל.  
למנוסים בתפעול צגי ברייל התפעול זהה לתפעול הצג עם מחשב אישי.

**פעולות בסיסיות המתייחסות לצג ברייל פוקוס ולצגים דומים:**

ניווט לאובייקט הבא, רווח+נקודה 4 , או גלגלות.  
ניווט לאובייקט הקודם, רווח+נקודה 1, או גלגלות.  
הפעלת פריט שבמיקוד, לחיצה על הגלגלות או לחיצה על כפתור הניווט הממוקם מעל לפריט הרצוי.  
לפקודות מתקדמות יותר מומלץ לעיין במדריך של צג הברייל הרלוונטי.

## הגדרות בסיסיות

### בדיקת גרסת מערכת הפעלה iOS

נווט לתפריט ,**הגדרות** , **כללי**, **מידע.**

### בדיקת Apple id וסיסמה

תפריט **הגדרות** , **השם שלך, חשבון Apple, iCloud + ועוד.**

**שימו לב,** שם המשתמש והסיסמה ב iCloud וב- App Store צריכים להיות זהים, על מנת להימנע מבעיות בהמשך.

### הפעלת Voice Over

ברגע שתכונה זו הופעלה, כל התפעול והנגיעות במסך המכשיר משתנה, קרא את פרק מושגים בנגיעות במסך ומחוות כלליות בתחילת מדריך זה. להפעלת הדיבור נווט לתפריט **הגדרות**, **נגישות**, **Voice Over**

אפשר את איכות קול גבוהה: הגדרות, נגישות, Voice Over, הקראה, ותחת הכותרת קול ראשי יש לבחור את כרמית(משופר) , עברית ישראל.

בכותרת :קולות נוספים", יש לבחור את השפות והקולות הנוספים בהם נרצה להשתמש, לרוב נבחר בעברית ובאנגלית.

במידה והאפשרות אינה זמינה, יש להפעיל את הרשת האלחוטית ולהתחבר לאינטרנט.

### שינוי שפת ממשק לעברית

תפריט **הגדרות**, **כללי**, **שפה ואזור** , תחת הכותרת שפות מועדפות, בחר בשפה ה**עברית**.   
הטלפון יבצע הפעלה מחדש עם שפת ממשק בעברית.

### הפעלת האפשרות הכתב

המקש ממוקם בפינה הימנית התחתונה של המסך במקלדת הווירטואלית של הטלפון.**למשתמשים בטלפון עם מקש הבית מקש זה ממוקם משמאל למקש הרווח.**  
לחיצה על המקש תאפשר הכתבה כתחליף להקלדה, בסיום ההכתבה המתן כ 2 שניות ולחץ פעמיים עם 2 אצבעות להצבת הטקסט בתיבת העריכה.  
בדוק את אמיתות הטקסט והמשך.

#### שינוי שפת מקלדת בעת הקלדה

כשמקלדת הווירטואלית של הטלפון פתוחה יש למצוא את כפתור החלפת השפה (אייקון גלובוס) בפינה השמאלית התחתונה וללחוץ פעמיים באצבע אחת על מנת לעבור לשפה הבאה.  
במידה ונעשה שימוש ביותר מ- 2 שפות ניתן ללחוץ פעמיים ולהחזיק את האצבע ולגרור כלפי מעלה לבחירת שפת המקלדת הרצוייה, כמו כן ניתן להגיע להגדרות המקלדת ותכונות נוספות.  
לבעלי טלפונים עם מקש הבית, כפתור החלפת השפה ממוקם משמאל לכפתור הכתב.

#### הקלדת מספרים וסימנים

כשמקלדת הווירטואלית של הטלפון פתוחה יש למצוא את כפתור מספרים או אותיות (123) משמאל למקש האימוג'י. לחיצה על כפתור זה תחשוף את הספרות וחלק מהסימנים המקובלים בעת הקלדה, לסימנים אחרים כמו + = # יש ללחוץ על מקש משמאל למקש הנקודה.  
לחזרה לאותיות יש ללחוץ על מקש אותיות (אבג או ABC)

## שאלות ותשובות נפוצות

### מה זה Apple id ומהי חשיבותו?

Apple id ובעברית חשבון אפל, מורכב מכתובת דוא"ל וסיסמה, בעזרת כתובת זו, מכשירך מזוהה בחברת Apple, וכל השירותים שתקבל בעתיד למכשירי Apple שברשותך מזוהים על ידי כתובת זו, (מעיין תעודת זהות מאובטחת).  
חובה על המשתמש לדעת את כתובת דוא"ל וסיסמה של Apple id.

### מה זה אפליקציה ? Apps

אפליקציה ובעברית יישומון, הינה תוכנה שיודעת לבצע מספר של פעולות שימושיות.

### מה זה Dock?

Dock הינו רצועה רוחבית בחלקו התחתון של עמוד הבית המכיל קיצורי דרך לאפליקציות. רצועה זו תמיד זמינה, גם במעבר בין מסכי התצוגה של צלמיות האפליקציות.

### איך מורידים יישום בiPhone ?

לחץ על צלמית (אייקון) App Store ובחנות אפל לחץ על חיפוש Tab (לשונית), חפש את היישום שברצונך להוריד.  
במידה ומדובר בכניסה בפעם ראשונה לחנות Apple, יש למלא את טופס פרטי חשבון המשתמש של Apple ורק לאחר מכן תתאפשר ההורדה וההתקנה של היישומים.

**שימו לב**, במידה ורוצים לרכוש יישום בתשלום בעתיד, יש להכניס את פרטי כרטיס האשראי.

### טעיתי בהקלדת מספר בעת חיוג ואני רוצה למחוק?

במידה ונעשתה טעות בספרה אחת יש ללחוץ על מקש **מחק.**  
במידה ומעוניינים למחוק את כל הספרות, יש להקיש פעמיים על מקש מחק כשבפעם השנייה האצבע צריכה להישאר על המסך. ישמעו 2 צפצופים רציפים והמספר ימחק.  
מקש **מחיקה** ממוקם מימין למקש **שיחה.**

### מה זה VO במקלדת MAC?

VO מציין לחיצה והחזקה של שני המקשים Ctrl [2] ו Opshen [3] בצד שמאל במקלדת של Apple.

### הטלפון / אפליקציה אינה מגיבה באופן שאני מכיר?

1. לחץ במהירות על כפתור הגברת הווליום ושחרר
2. לחץ במהירות על כפתור הנמכת הווליום ושחרר
3. לחץ והחזק את כפתור הצד (כפתור ההדלקה שבצד ימין של המכשיר)
4. המשך להחזיק את כפתור הצד עד שתראה את הלוגו של אפל מופיע על המסך
5. שחרר את הכפתור כאשר מופיע הלוגו, בסביבות 20 שניות.

ה-iPhone יבצע כעת אתחול מחדש.

### לבעלי טלפון עם כפתור בית:

כבה את הטלפון, המתן כ-מספר שניות והפעל את הטלפון מחדש.  
במידה ופעולת ההפעלה מחדש אינה מועילה, לחץ והחזק את מקש הבית וצרף את אחיזתך על לחצן ההפעלה של הטלפון למשך 2 שניות. שחרר את שני הכפתורים והמתן שמכשיר הטלפון יבצע אתחול יסודי.

### האם חשבון ה- Apple id חייב להיות מוגדר גם בהגדרת החשבון הכללי של הטלפון וגם בחנות Apple Store ?

מומלץ מאוד (אך לא מחוייב במציאות) שחשבון Apple id יוגדר בחשבון הכללי של הטלפון וגם בחנות Apple Store, וזאת כדי להימנע מאי נוחות ותופעות מוזרות בהם המשתמש אינו יודע להשיב נכונה על שאלות שנשאל בעת תפעול הטלפון. כמו כן אין צורך לזכור 2 חשבונות וסיסמאות שיגרמו לבלבול.

### ביצעתי עדכון לטלפון, ואני מתבקש להכניס קוד גישה?

**שימו לב,** לא מדובר ב Apple id, אלא בקוד לשיחרור נעילת הטלפון, במידה ולפני העדכון היה ברשותך קוד (גישה) לשיחרור נעילת הטלפון, אנא הקלד אותו. במידה ולא היה לך קוד גישה, אין להקליד קוד כלל.

יש לבחור בכפתור אפשרויות קוד נוספות, שם לבחור ללא קוד גישה.  
חשוב לדעת, אין לטעות בהכנסת קוד גישה יותר משלוש פעמים מכיוון שמכשיר הטלפון ינעל פעולה שתגרור ביצוע תהליך מורכב של שיחרור נעילת הטלפון ובמקרים מסוימים למחוק ולהתקין את הטלפון מחדש.

### אני רוצה לבצע Hard Reset למכשיר שלי?

בטלפונים ללא מקש בית:

1. לחץ במהירות על כפתור הגברת הווליום ושחרר
2. לחץ במהירות על כפתור הנמכת הווליום ושחרר
3. לחץ והחזק את כפתור הצד (כפתור ההדלקה שבצד ימין של המכשיר)
4. המשך להחזיק את כפתור הצד עד שתראה את הלוגו של אפל מופיע על המסך
5. שחרר את הכפתור כאשר מופיע הלוגו, בסביבות 20 שניות.

ה-iPhone יבצע כעת אתחול מחדש.

### בטלפונים עם מקש בית:

החזק את מקש הבית ולחץ והחזק את מקש הכיבוי, שחרר את אחיזתך לאחר כ 6 שניות והמתן להפעלת המכשיר מחדש (יופיע אייקון תפוח במרכז התצוגה).  
בטלפונים iPhone 7, 7plus, לחץ והחזק את מקש הנמכת עוצמת צלצול / קול, לחץ והוסף את מקש הכיבוי, החזק את 2 מקשים אלו ושחרר את אחיזתך לאחר כ 10 שניות, המתן להפעלת המכשיר מחדש (יופיע אייקון תפוח במרכז התצוגה).

### איך ניתן לצלם את המסך שבמיקוד?

### לעיתים נוצר הצורך בשליחת צילום מסך הטלפון לחבר, איך ניתן לבצע זאת?

**בטלפונים ללא כפתור בית:**

לחץ יחד והחזק את כפתור הצד ואת כפתור הגברת העוצמעה, יושמה צליל שמעיד על זה שהמסך צולם, הצילום יהיה בגלריה התמונות

**בטלפונים עם כפתור בית:**

יש ללחוץ לחיצה קצרה ומהירה בו זמנית על מקש**הבית** ועל

מקש **ההפעלה/כיבוי** של המכשיר. ישמע צליל של צילום מצלמת סטילס.

## אפליקציות שימושיות

רשימת האפליקציות למטה הן בגדר המלצה בלבד, וחברת Accessmind אינה אחראית לתקינותן, הפעלתן ואו איך לעבוד איתן.

* **Envision AI** - אפליקציה ללא תשלום המאפשרת ביצוע OCR צילום, הקראת טקסט, עושה שימוש ב-AI
* **KraKal** - אפליקציה ייעודית להשמעת ספרים מהספרייה המרכזית לעיוורים, האפליקציה מחייבת להירשם לספרייה כמנוי. כל האינטראקציה עם האפליקציה תעשה על ידי פניה לספרייה המרכזית לעיוורים בלבד.
* **Be My Eyes** - אפליקציה שעוזרת למשתמשים עיוורים בעזרת שיתוף מצלמת המשתמש, וגם שימוש ב-AI .

## קישורים שימושיים

[יצירת חשבון Apple](https://appleid.apple.com/account)  
[כניסה לחשבון Apple](https://appleid.apple.com/)  
[אתר אחסון של אפל iCloud](https://icloud.com/)

המדריך נוצר ע"י חברת Accessmind או בשם העברי בראש נגיש ומוגש כשירות לציבור